| **Tadeušas Dobžanskis** |
| --- |
|  |
| Gimė | 1916 m. rugsėjo 6 d.Samboras |
| Mirė | 1996 m. birželio 18 d. (79 metai)Krokuva |
| Tautybė | lenkas |
|  |
| Veikla | kompozitorius, dirigentas |

**Tadeušas Dobžanskis** (lenk. *Tadeusz Dobrzański*) (1916 m. rugsėjo 6 d. Sambore – 1996 m. birželio 18 d. Krokuvoje) – lenkų kompozitorius ir dirigentas.

Biografija
----------

Tadeušas Dobžanskis 1924–1933 m. mokėsi Samboro muzikos mokykloje. 1938 m. baigė teisės studijas Jano Kazimiero universitete Lvove. 1951–1954 m. privačiai studijavo kompoziciją pas Artūrą Malawskį (lenk. *Artur Malawski*). 1933–1938 m. vadovavo instrumentinėms geležinkeliečių grupėms ir Lvovo akademiniam chorui. 1939–1941 metais buvo Raudonosios armijos namų Sambore muzikos vadovas, vėliau dirbo privačiu muzikos mokytoju. 1947–1948 m. vadovavo dainavimo draugijai „Arion". 1948–1989 m. bendradarbiavo su Lenkijos radijo choru ir orkestru Krokuvoje, o 1962–1982 metais buvo šio choro vadovas. Padarė daug archyvinių įrašų (ypač lenkiškos muzikos), tarp jų – Stanislovo Moniuškos „Halka" (1972 m.), Kšištofo Pendereckio „Magnificat" (1975 m.), Modesto Musorgskio „Borisas Gonunovas" (1977 m.), Vitoldo Lutoslavskio „Trois Poèmes d’Henri Michaux" (1978 m.). Keliavo ir į užsienį – Vokietiją, Šveicariją, Austriją, Italiją, Prancūziją (1972 m. dalyvavo parodoje „The Devils of Loudun Penderecki" Marselyje). 1954 m. tapo Krokuvos miesto muzikinio teatro operetės scenos dirigentu ir šias pareigas ėjo iki 1962 m. 1970–1971 m.m. vadovavo Valstybinės aukštosios muzikos mokyklos chorui Krokuvoje.

Kūryba
------

Tadeušo Dobžanskio darbų sąraše per 2500 kūrinių. Jo kūryboje dominuoja populiarioji muzika. Kompozitorius aranžavo apie 1000 kūrinių, kurių dauguma buvo skirta Lenkijos radijo ir televizijos orkestrui Krokuvoje.

Kompozitorius parašė operetę „Karaliaus ložė" (lenk. *„Loża królewska"*). Operetė parašyta pagal J. Cravfordo (J. Crawford) libretą, adaptuotą Tadeušo Fangrato (lenk. *Tadeusz Fangrat*) ir Zdzislavo Skovronskio (lenk. *Zdzisław Skowroński*). Dainų tekstų autoriai Tadeušas Fangratas ir Juzefas Slotvinskis (lenk. *Józef Słotwiński*).. Operetės pirmoji premjera įvyko Krokuvoje 1965 m. balandžio 24 dieną.

Lietuvoje operetė „Karaliaus ložė" du kartus pastatyta Kauno valstybiniame muzikiniame teatre – 1971 m. ir 2020 m. nauju pavadinimu „Karaliaus antrininkas".

Kita veikla
-----------

Nuo 1956 m. Tadeušas Dobžanskis buvo Lenkijos kompozitorių sąjungos, lenkų autorių ir kompozitorių sąjungos (ZAKR) bei autorių asociacijos (ZAIKS) narys.

Apdovanojimai
-------------

Už savo veiklą 1964 m. jis buvo apdovanotas Lenkijos atgimimo ordino Riterio kryžiumi (lenk. *Krzyż Kawalerski Orderu Odrodzenia Polski*), 1969 m. jam įteiktas Krokuvos miesto apdovanojimas, 1973 m. apdovanotas Lenkijos atgimimo ordino Karininko kryžiumi (lenk. *Krzyż Oficerski Orderu Odrodzenia Polski*).

Šaltiniai
---------

1. ↑  Tadeusz Dobrzański, Polskie Centrum Informacji Muzycznej, www.archive.ph.
2. 1 2  Malgoržata Kosin, „Tadeušas Dobžanskis", www.culture.pl [https://culture.pl/pl/tworca/tadeusz-dobrzanski]
3. 1 2  Loża królewska, Encyklopedia teatru Polskiego, www.wncyklopediateatru.pl
4. ↑  Kauno Valstybinio Muzikinio Teatro spektaklių chronologinis sąrašas, ribos 1941–2021, 28 p. sudarytoja Lina Stankevičiūtė. Kauno Muzikinio Teatro Archyvas, 2021 09 01